Αρθρο 104

(1) Επίσημη Εφημερίδα των Ευρωπαϊκών Κοινοτήτων αριθ. L 73 της 27ης Μαρτίου 1972.

(2) Το Βασίλειο της Νορβηγίας δεν κατέθεσε τα έγγραφα προσχωρήσεως και κυρώσεως των πράξεων αυτών - Βλέπε απόφαση προσαρμογής (Επίσημη Εφημερίδα των Ευρωπαϊκών Κοινοτήτων αριθ. L 2 της 1ης Ιανουαρίου 1973).

Η οδηγία αριθ. 64/432/ΕΟΚ περί των θεμάτων υγειονομικού κτηνιατρικού ελέγχου στις ενδοκοινοτικές συναλλαγές ζώντων βοοειδών και χοίρων εφαρμόζεται λαμβανομένων υπόψη των εξής διατάξεων:

1. Μέχρι την 31η Δεκεμβρίου 1977 επιτρέπεται στα νέα Κράτη μέλη να διατηρήσουν, τηρουμένων των γενικών διατάξεων της συνθήκης ΕΟΚ, την εθνική τους νομοθεσία που εφαρμόζεται επί των εισαγωγών ζώντων βοοειδών και χοίρων για αναπαραγωγή, εκμετάλλευση και σφαγή, με εξαίρεση στην περίπτωση της Δανίας, των βοοειδών προς σφαγή.

Στα πλαίσια των ρυθμίσεων αυτών θα αναζητηθούν προσαρμογές για να εξασφαλισθεί η προοδευτική ανάπτυξη των συναλλαγών· για το σκοπό αυτό οι ρυθμίσεις αυτές θα αποτελέσουν αντικείμενο μελέτης στους κόλπους της Μονίμου Κτηνιατρικής Επιτροπής.

2. Μέχρι την 31η Δεκεμβρίου 1977, τα Κράτη μέλη αποδέκτες παρέχουν στα Κράτη μέλη αποστολείς βοοειδών το ευεργέτημα της παρεκκλίσεως που προβλέπεται στο άρθρο 7 παράγραφος 1 Α περίπτωση α) της οδηγίας.

3. Μέχρι την 31η Δεκεμβρίου 1977, επιτρέπεται στα νέα Κράτη μέλη να διατηρήσουν τις μεθόδους που εφαρμόζονται στην επικράτειά τους, για να δηλωθεί ο αριθμός των επίσημα αναγνωρισμένων ως μη προσβεβλημένων από φυματίωση ή βρουκέλλωση βοοειδών κατά την έννοια του άρθρου 2 της οδηγίας, με την επιφύλαξη της εφαρμογής των διατάξεων της οδηγίας των σχετικών με την παρουσία ζώων εμβολιασμένων κατά της βρουκελλώσεως. Οι διατάξεις περί των εξετάσεων που προβλέπονται για τα ζώα που αποτελούν αντικείμενο ενδοκοινοτικών συναλλαγών εξακολουθούν να εφαρμόζονται με την επιφύλαξη των διατάξεων των παραγράφων 4 και 6.

4. Μέχρι την 31η Δεκεμβρίου 1977, οι εξαγωγές βοοειδών από την Ιρλανδία προς το Ηνωμένο Βασίλειο δύνανται να πραγματοποιούνται:

α) κατά παρέκκλιση από τις διατάξεις της οδηγίας που αφορούν τη βρουκέλλωση· πάντως, οι διατάξεις οι σχετικές με την εξέταση που προβλέπεται για τα ζώα που αποτελούν αντικείμενο ενδοκοινοτικών συναλλαγών εξακολουθούν να εφαρμόζονται στις εξαγωγές μη ευνουχισμένων βοοειδών·

β) κατά παρέκκλιση από τις διατάξεις της οδηγίας που αφορούν τη φυματίωση, υπό τον όρο ότι κατά την εξαγωγή γίνεται δήλωση με την οποία βεβαιώνεται ότι το εξαγόμενο ζώο προέρχεται από σύνολο ζώων που έχουν δηλωθεί επίσημα ως απαλλαγμένα από φυματίωση σύμφωνα με τις μεθόδους που ισχύουν στην Ιρλανδία·

γ) κατά παρέκκλιση από τις διατάξεις της οδηγίας που αφορούν την υποχρέωση διαχωρισμού των ζώων προς αναπαραγωγή και εκμετάλλευση αφ’ ενός και των ζώων προς σφαγή αφ’ ετέρου.

5. Μέχρι την 31η Δεκεμβρίου 1975, επιτρέπεται στη Δανία να χρησιμοποιήσει την παλαιά φυματίνη κατά παρέκκλιση από τις διατάξεις του παραρτήματος Β της οδηγίας.

6. Μέχρι την έναρξη της ισχύος των κοινοτικών διατάξεων περί της εμπορίας στο εσωτερικό των Κρατών μελών όσον αφορά τα θέματα που διέπονται από την οδηγία, επιτρέπεται στην Ιρλανδία και στο Ηνωμένο Βασίλειο να διατηρήσουν την εθνική τους ρύθμιση που διέπει τις συναλλαγές μεταξύ της Ιρλανδίας και της Βορείου Ιρλανδίας.

Τα εν λόγω Κράτη μέλη λαμβάνουν τα κατάλληλα μέτρα για να περιορίσουν την παρέκκλιση αυτήν αποκλειστικά στις συναλλαγές που αναφέρονται ανωτέρω.